**Theodore Herman Albert Dreiser** [Drajzr] (\* 27. august 1871, Terre Haute, Indiana, USA – † 28. december 1945, Hollywood, Kalifornia) bol americký prozaik, novinár a dramatik. Patrí medzi predstaviteľov naturalizmu.

Životopis
---------

Narodil sa a vyrastal v prísnej katolíckej rodine, rodičom Johnovi Paulovi Dreiserovi a jeho manželke Sarah. Jeho otec bol nemecký emigrant z Mayenu a jeho matka pochádzala z rodiny patriacej k hnutiu Mennonitov, neďaleko Daytonu v Ohio. Keď sa vydala za Johna a prestúpila na katolícku vieru, komunita ju zaprela. Theodore bol dvanáste z trinástich detí a deviate z desiatich, ktoré prežili. Známy autor piesní Paul Dresser (\*1859 - †1906) bol jeho starší brat. V rokoch 1889 - 1890 navštevoval Theodore Dreiser Bloomingtonskú univerzitu v štáte Indiana. Počas niekoľkých rokov písal pre noviny *Chicago Globe* a pre *St. Louis Globe-Democrat*. Po tom, ako v roku 1893 požiadal Saru Whiteovú o ruku, sa s ňou 28. decembra 1898 oženil. Od roku 1909 žili definitívne oddelene, no formálne sa nerozviedli. V politike sa Dreiser pripojil k niekoľkým volebným kampaniam proti sociálnej nespravodlivosti. Ako oddaný socialista alebo skôr komunista, napísal niekoľko faktografických kníh na politickú tému. Pochválil Sovietsky zväz pod vládou Stalina počas veľkých čistiek a spojenectva s Hitlerom.[chýba zdroj] Dreiser sa spojil s Americkou komunistickou stranou v auguste 1945, no 28. decembra 1945 zomrel vo veku 74 rokov na zlyhanie srdca.

Tvorba
------

Theodore Dreisler bol ovplyvnený svojou prácou ako robotník, novinárskymi počiatkami a štúdiom sociológie. Vynikol stvárnením sociálnych pomerov svojej doby a ich sprievodných javov v USA, ktoré sú zachytené pohľadom dobrého pozorovateľa. Pre jeho diela je typická apolitická kritika americkej spoločnosti a ľudí túžiacich po kariére a peniazoch, ktorá je založená na tvrdení, že peniaze a kariéra vedú k strate ľudskosti a citov. Zároveň o ňom možno povedať, že ho lepšie vrstvy fascinovali.[chýba zdroj] Vo svojich dielach sa pokúšal nájsť moderného amerického hrdinu. Jeho prvý román z roku 1900 - *Sestra Carrie*, rozpráva príbeh ženy, ktorá uteká od vidieckeho života do mesta (Chicago, Illinois) a upadá do nepredvídateľného života. Vydavateľ urobil knihe malú reklamu, a len ťažko ju predával. T. Dreiser prijal prácu ako editor ženských časopisov, no v roku 1910 bol prinútený rezignovať kvôli romániku na pracovisku. Jeho druhý román, *Jennie Gerhardtová*, bol vydaný v nasledujúcom roku. Mnoho z nasledujúcich Dreiserových románov sa zaoberá sociálnou nespravodlivosťou. V roku 1918 vydal zbierku krátkych poviedok Free and Other Stories. Jeho prvým komerčným úspechom sa stal román *Americká tragédia* z roku 1925, ktorý bol sfilmovaný v roku 1931 a znova v roku 1951. V roku 1935 nariadili vo Warsaw, v štáte Indiana, spálenie všetkých diel v knižnici, ktoré pochádzali od Dreisera.[chýba zdroj]

Dielo
-----

### Beletria

* *Sister Carrie (Sestra Carrie, 1900, po slovensky 1965, 1966, 1977, 1991)*
* *Jennie Gerhardt (Jennie Gerhardtová, 1911, 1957, po slovensky 1966, 1977)*
* *The Genius (1915)*
* *Free and Other Stories (1918)*
* *Twelwe men (1919)*
* *Hey Rub - a - Dub - Dub ( 1920)*
* *The Color of a Great City (1923)*
* *Chains (1924)*
* *An American Tragedy (Americká tragédia, 1925, po slovensky 1951, 1963, 1973, 1977, 1990)*
* *Gallery of Women* (1929)
* *The Bulwark (1946)* - vydané posmrtne

#### Trilógia túžby

* *The Financier (1912)*
* *The Titan (Titan, 1914, po slovensky 1966)*
* *The Stoic (1947*) - vydané posmrtne

### Poézia

* *Moods, Cadenced and Declaimed (1926, rozšírené 1928)*

### Dráma

* *The Hand of the Potter (1918)*
* *Plays of the Natural and Supernatural (1916)*

### Faktografia

* *Dreiser Looks at Russia (1928)*
* *My City (1929)*
* *Tragic America (1931)*
* *America is Worth Saving (1941)*

### Autobiografické diela

* *The Traveler at Forty (1913)*
* *A Hoosier Holiday (1916)*
* *A Book About Myself (1922)* neskôr vydaná ako *Newspaper days* (1931)
* *Dawn (1931)*
* *Letters*, 3 zväzky, 1959 - vydané posmrtne

Pozri aj
--------

* Americká literatúra
* Zoznam spisovateľov USA
* Naturalizmus

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Theodore Dreiser**
* Spolupracuj na Commons Commons ponúka multimediálne súbory na tému **Theodore Dreiser**

Externé odkazy
--------------

* Texty diel T. Dreisera Project Gutenberg (po anglicky)
* Friendship to the Soviet People in 1938-1941 (po anglicky)

Autoritné údaje: * BnF: 120266348
* GND: 118527355
* ISNI: 0000000120954977
* LCCN: n79046644
* NK ČR: jn19990001866
* SNK: 164794
* VIAF: 4944366
* WorldCat: lccn-n79046644